Likumprojekts

**Grozījumi Dokumentu legalizācijas likumā**

Izdarīt Dokumentu legalizācijas likumā (Latvijas Republikas Saeimas un Ministru Kabineta Ziņotājs, 2007, 9. nr.; Latvijas Vēstnesis, 2010, 178. nr.) šādus grozījumus:

1. Izteikt 4. un 5. pantu šādā redakcijā:

"**4. pants.** (1) Latvijā izsniegtu publisku dokumentu, ko paredzēts izmantot ārvalstī, kura ir 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts, legalizē zvērināti notāri elektroniski. Minēto dokumentu pieņem elektroniskā veidā vai papīra formā.

(2) Ārvalstī izsniegtu publisku dokumentu, ko paredzēts izmantot Latvijā, un Latvijā izsniegtu publisku dokumentu, ko paredzēts izmantot ārvalstī, kura nav 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts, legalizē tam pilnvarotas diplomātiskā un konsulārā dienesta amatpersonas. Minēto dokumentu pieņem tikai papīra dokumenta formā.

**5. pants.** (1) Par Latvijā izsniegta publiska dokumenta legalizāciju, uz kuru attiecināma 1961. gada 5. oktobra Hāgas konvencijā par ārvalstu publisko dokumentu legalizācijas prasības atcelšanu noteiktā legalizācijas kārtība, maksājama valsts nodeva par notariālo darbību izpildi.

(2) Par publiska dokumenta legalizāciju, uz kuru nav attiecināma 1961. gada 5. oktobra Hāgas konvencijā par ārvalstu publisko dokumentu legalizācijas prasības atcelšanu noteiktā legalizācijas kārtība, maksājama valsts nodeva par publiska dokumenta legalizāciju. Valsts nodevas apmēru, samaksas kārtību un atbrīvojumus no valsts nodevas nosaka Ministru kabinets."

2. Izteikt II nodaļas nosaukumu šādā redakcijā:

"**II nodaļa**

**Latvijā izsniegta publiska dokumenta legalizācija**".

3. Papildināt 7. pantu ar 4. punktu šādā redakcijā:

"4) personu apliecinošu dokumentu atvasinājumus un tulkojumus."

4. Izteikt III nodaļas nosaukumu šādā redakcijā:

"**III nodaļa**

**Ārvalstī izsniegta publiska dokumenta legalizācija**".

5.  10. pantā:

aizstāt pirmajā daļā vārdus "publiska dokumenta" ar vārdiem "juridisks spēks";

papildināt pantu ar trešo daļu šādā redakcijā:

"(3) Lai legalizētu Latvijā izgatavotu atvasinājumu vai tulkojumu ārvalstī izsniegtam publiskam dokumentam, šim ārvalstī izsniegtajam publiskajam dokumentam jābūt legalizētam tā izdevējvalstī."

6. Izteikt pārejas noteikumu šādā redakcijā:

"Ministru kabinets sešu mēnešu laikā no šā likuma spēkā stāšanās dienas izdod šā likuma 5., 6. un 12. pantā minētos noteikumus. Līdz attiecīgo Ministru kabineta tiesību aktu spēkā stāšanās dienai ir spēkā Ministru kabineta 2012. gada 20. marta noteikumi Nr. 186 "Publisku dokumentu legalizācijas noteikumi" un Ministru kabineta 2012. gada 20. marta noteikumi Nr. 187 "Noteikumi par valsts nodevu par publiska dokumenta legalizāciju", ciktāl tie nav pretrunā ar šo likumu."

Likums stājas spēkā 2019. gada 1. janvārī.

Ārlietu ministra vietā –

iekšlietu ministrs

Rihards Kozlovskis